Il-midja lokali, għada l-Ħadd, 22 ta' Ottubru se tkun qiegħda tingħaqad f'messaġġ wieħed favur il-liberta` tal-espressjoni u l-liberta` tal-istampa fl-isfond tal-assassinju tal-ġurnalista Daphne Caruana Galizia li seħħ nhar it-Tnejn li għadda. Permezz tal-messaġġ IL-PINNA TIRBAĦ LILL-BIŻA', ir-rappreżentanti kollha tal-midja lokali – ġurnalisti, xandara u preżentaturi – huma msejħa biex iwasslu messaġġ qawwi ta' determinazzjoni li ĦADD u XEJN mhu se jwaqqaf jew isikket il-ħidma fit-tfittxija għall-verita` fil-ħidma professjonali tagħhom ta' kuljum. L-IĠM ipprepara u qassam materjal stampat u mxandar li matul il-ġurnata tal-Ħadd, 22 ta' Ottubru se jkun qiegħed jintuża fuq il-midja lokali – gazzetti, siti elettroniċi tal-aħbarijiet kif ukoll televiżjoni u radju kif maqbul f'laqgħa apposta li saret nhar il-Ħamis li għadda bis-sehem u l-approvazzjoni tal-edituri kollha tal-midja lokali f'pajjiżna.
"IL-PINNA TIRBAĦ LILL-BIŻA"